Paparatssi ta’qibi tufayli mashhurlar bilan yuz bergan qo‘rqinchli avariyalar (foto)

Jahon yulduzlari hamisha jamoatchilik nazorati ostida. Ba’zan oddiygina kameralarning chirog‘i dahshatli oqibatlarga olib kelishi esa hech kimning xayoliga ham kelmaydi.
Malika Diana

Malika Diananing bevaqt o‘limi nafaqat qirol oilasi a’zolari, balki butun dunyo uchun kutilmagan voqea bo‘ldi. 1997-yil 31-avgustda Parijda oddiy insonlar kabi qalbga ega Diana va milliarderning o‘g‘li Dodi Al-Fayed ishtirokida baxtsiz hodisa yuz bergan edi. Juftlik o‘tirgan mashina haydovchisi suratkashlardan qochish maqsadida tezlikni oshirgan va boshqaruvni yo‘qotib, Alma ko‘prigi yaqinidagi tunnel tayanchiga borib urilgan. Shahzoda Charlzning sobiq rafiqasi Diana hamda uning do‘sti Dodi Al-Fayed ham og‘ir tan jarohati tufayli vafot etgan.
Devid Bekxem

2013-yilda suratga olishga harakat qilayotgan suratkashlarning aybi bilan yana bir baxtsiz hodisa yuz bergan. Devid Bekxem tatuirovka salonidan mototsiklda chiqayotganida suratkashlar uni allaqachon kutib turgan edi. Ta’qibdan tezda xalos bo‘lishni istagan futbolchi boshqaruvni yo‘qotib, halokatga uchragan. Sportchi faqat ko‘kargan jarohatlar bilan qutulib qolgan bo‘lsa-da, ammo uning mototsikldan yiqilgan holati aks etgan suratlar o‘sha zahoti internetda paydo bo‘lgan.
Selena Gomes

2014-yilda Selena Gomesning yo‘ltanlamas mashinasi uni ta’qib qilayotgan suratkashlar mashinasi bilan to‘qnashgan. Hodisa yulduz avtoturargohdan chiqib ketayotganida to‘satdan yuz bergan. Qizig‘i shundaki, voqea joyida suratkashlar yulduzning ahvoli bilan qiziqmay, uning sarosimaga tushgan yuzini suratga olish bilan ovora bo‘lgan. Darhol internet olamida yulduzning voqea joyida olingan suratlari paydo bo‘lgan.
Nikol Kidman

Yetti yil muqaddam suratkashlar Nikol Kidmanning ajoyib suratini olishga muvaffaq bo‘lgan. Tezroq suratga olishga shoshilgan suratkashlardan biri aktrisani mehmonxona yaqinida velosipedida urib yuborgan. O‘sha vaqtda aktrisa Nyu-York moda haftaligining navbatdagi shousidan qaytib kelayotgan edi. Kuchli zarbaga u baland poshnadaligi tufayli qarshilik ko‘rsata olmagan. Natijada to‘pig‘iga shikast yetgan. Omadsiz fotosuratchi darhol mehmonxona xavfsizligi xodimlari tomonidan qo‘lga olinib, politsiyaga topshirilgan.
Jastin Biber

Jastin Biber ham sobiq sevgilisi Selena Gomes kabi ta’qibchilardan qochib, baxtsiz hodisaga uchragan. 2014-yil qo‘shiqchi muntazam tashrif buyuradigan restoran oldida kutilmagan voqea yuz bergan. Avtoturargohni tezroq tark etish maqsadida Jastinning haydovchisi tezlikni oshirgan va shu payt boshqa mashinani urib yuborgan. Avtohalokatdan hech kim jarohat olmagan, ammo mashinalar jiddiy zarar ko‘rgan.